Úrad vlády  SR	Na rokovanie vlády SR
Sekcia hospodárskej politiky	dňa 31.10. 2001
	k číslu: 5521/2001
		k bodu: 17

S t a n o v i s k o

k Súhrnnej správe o plnení opatrení Národného plánu zamestnanosti
____________________________________________________________________

	I.

Materiál predkladá minister hospodárstva SR na základe úlohy B.5 uznesenia vlády SR č.908 z 8.novembra 2000. Obsahuje návrh uznesenia, predkladaciu správu,  súhrnnú správu, vyhodnotenie pripomienkového konania, prílohy, komuniké.
   
Správa v prvej časti hodnotí vývoj zamestnanosti a nezamestnanosti  roku 2000 a v 1.štvrťroku 2001, v druhej časti obsahuje vyhodnotenie plnenia opatrení Národného plánu zamestnanosti k 31.3.2001. V tretej časti správy sú navrhnuté ukazovatele na hodnotenie Národného plánu zamestnanosti v ďalšom období. Vo štvrtej, záverečnej časti je uvedený návrh na ďalší postup v realizácii stratégie zamestnanosti.

		II.

Pripomienky vznesené v medzirezortnom pripomienkovom konaní boli vo veľkej miere  akceptované. Uvádza sa, že s neakceptovaním niektorých pripomienok ich nositelia súhlasili. 

		III.

Správa je príliš (a podľa nášho názoru aj nadbytočne) rozsiahla a popisná, takže miera plnenia opatrení Národného plánu zamestnanosti a z toho vyplývajúci reálny pozitívny dopad na riešenie zamestnanosti (čo by malo byť ťažiskom hodnotiacej správy) zaniká v množstve iných informácií. Text vyznieva nadbytočne a formálne najmä v spojitosti s konštatovaním správy, že vplyv opatrení nie je zatiaľ možné kvantifikovať a teda ani vyhodnotiť, alebo sa zatiaľ neprejavil.

Z celkového počtu 34 opatrení správa 31 opatrení považuje za opatrenia dlhodobé, opodstatnené, ktoré je potrebné naďalej realizovať a hodnotiť, len pri niektorých opatreniach sa navrhujú určité, ale nie zásadné korekcie. V rozpore s tým sa potom javí návrh ďalšieho postupu, podľa ktorého sa má zrušiť uznesenie vlády SR č.908/2000, ktorým Národný plán zamestnanosti vláda schválila, a potom vypracovať nový Národný akčný plán zamestnanosti pre rok 2002 a 2003, do ktorého by mali patriť tie opatrenia z pôvodného plánu, ktoré majú charakter „akčných priorít“.

Podľa nášho názoru realizácia opatrení Národného plánu zamestnanosti, hodnotenie ich plnenia, prípadne prehodnotenie ich ďalšej opodstatnenosti  a aktualizácia plánu by mal byť kontinuálny proces ako z vecného, tak aj procedurálneho hľadiska. Návrh na zrušenie uznesenia vlády by bol akceptovateľný vtedy, ak by predložená správa  hodnotila väčšinu z opatreni ako neopodstatnené opatrenia a odporúčala by nepokračovať v ich realizácii. Toto však správa nehovorí. 

V kontexte s vyššie uvedeným odporúčame upraviť návrh uznesenia:

1.	pôvodnú časť C. vypustiť, 
2.	v pôvodnej  časti D. uviesť úlohu:
       D.1  „ Aktualizovať Národný plán zamestnanosti na roky 2002 a 2003“,
3.	úlohu D.2 vypustiť,
4.	číslovanie úloh relevantne upraviť.

Odporúčame, aby vláda SR predloženú súhrnnú správu zobrala na vedomie a prijala návrh uznesenia upravený podľa stanoviska.

Bratislava  29.10.2001